Beweiding van veld na \'n droogte
Last update: August 15, 2011 07:38:21 AM
Beweiding van veld na 'n droogte
Nadat 'n droogte gebreek is, is die veld baie gevoelig vir oorbeweiding. Dit is veral die eerste 4 tot 8 weke wat belangrik is, se mnr. Theunis Meyer, weidingkundige van Grootfontein.
Die oormatige ontblaring van plante gedurende die hernuwings groeistadium lei tot die uitputting van plantreserwes en die verswakking van wortelstelsels, wat 'n nadelige invloed op die vinnige herstel van die plante het. Dit is dus belangrik om veld so lank moontlik te laat rus, sodat die plante hierdie kritieke stadium kan oorleef.
Om alle diere 'n volle groeiseisoen lank van die veld te onttrek sou ideaal wees, maar dit is nie altyd prakties moontlik nie en gevolglik doen min boere dit. Daar is egter 'n aantal opsies wat die bestuurder kan uitoefen om die nadelige invloed van beweiding te verminder. Die opsies vir die eerste 4 tot 8 weke nadat die droogte gebreek is, is kortliks soos volg:
Onttrek alle vee van die veld na 'n voerkraal. Hierdie opsie is, vanuit die oogpunt van veldherstel, waarskynlik die beste. Dit is egter onprakties vanweë die finansiële implikasies daarvan.
Indien aangeplante voerbronne soos weidings (Iusern) en oumansoutbos beskikbaar is, onttrek alle diere vir 4 tot 8 weke lank na die weidings. Hierdie alternatief kan as die naasbeste beskou word.
Plaas alle diere 4 tot 8 weke lank in een kamp. Sodoende word net een kamp "opgeoffer", terwyl die res van die plaas herstel. Hierdie kamp moet egter later spesiale behandeling ontvang, veral as dit erg vertrap of swaar bewei is.
Kies die kamp wat opgeoffer word, soos volg:
By gemengde veld moet die "hardste" veld (byvoorbeeld bossieveld of veld met vlak en klipperige grond) eerste benut word. Hierdie veld sal die minste deur beweiding tydens hierdie kritieke groeistadium beskadig word.
Waar gras- en bossieveld afsonderlik op 'n plaas voorkom, moet die veld wat op daardie tydstip die minste kwesbaar is, eerste bewei word. Indien die droogte in die somer gebreek word, bewei bossieveld. Indien dit in die winter gebreek word, bewei die grasveld eerste.
Verminder die weidruk op die veld deur die vee oor die totale plaas te versprei. Hierdie opsie kan net aanbeveel word waar die plaas of kampe 'n betreklik eenvormige plantsamestelling het en in 'n goeie toestand verkeer, aangesien dit tot selektiewe oorbeweiding kan lei. 'n Nadeel van hierdie opsie is dat diere se massa dikwels afneem, omdat hulle groot afstande loop en sodoende kosbare energie vermors.
Gooi die kuddes saam en verwissel die diere vinnig tussen kampe terwyl daar nag steeds weiding in die kampe beskikbaar is. Om hierdie opsie te kan uitvoer, moet daar genoeg kampe beskikbaar wees, sodat elke kamp na beweiding van 3 tot 4 dae ten minste 3 weke lank kan rus. Hierdie opsie het dieselfde nadele as waar vee oor die hele plaas versprei word.
Ten slotte is dit belangrik dat die fatale veebelading op die plaas nie te gou na normaal verhoog moet word nie, terwyl daar so gou moontlik na die normale wisselweidingstelsel teruggekeer moet word, sê mnr. Meyer.